El mapa d'experiències destacades en responsabilitat social aflora noves organitzacions compromeses al nostre territori.
El Grup Tècnic de Responsabilitat Social del Consell de Relacions Laborals, format pel Govern i les organitzacions sindicals i empresarials més representatives de Catalunya, les ha analitzat prèviament.
A continuació us apropem tres noves organitzacions que s'han incorporat al Mapa:
L' Associació Alba forma part del Grup Alba Entitats d'Economia Social i està situada a l'Urgell, la Segarra i el Pallars Jussà.
Ofereix atenció integral a persones amb discapacitat intel·lectual i malaltia mental, així com a altres col·lectius en risc d'exclusió.
S'incorpora al Mapa d'experiències destacades en responsabilitat social un cop analitzats el seu Balanç social 2019 i el seu web, en què hi ha un espai específic de responsabilitat social.
A més, inclou l'Agenda 2030 de les Nacions Unides en el seu pla de treball.
Disposa d'un codi ètic, "l'Ètica d'Alba", que recull els valors de l'entitat i promou actituds per atendre les persones.
A més, en el seu web té un apartat de transparència en què trasllada les memòries anuals, els plans de treball, les retribucions, la normativa laboral, entre altres aspectes.
Pel que fa a les certificacions, disposa d'un sistema de gestió de la qualitat segons l'estàndard ISO 9001:2015 en el cas de les àrees de formació, lleure, treball, alimentària i serveis comuns.
En l'àmbit econòmic, aposta per la banca ètica i fomenta treballar amb proveïdors de proximitat i d'economia social.
Quant a l'àmbit laboral, disposa del projecte de benestar laboral "Alba Deixa Empremta", a fi d'implantar un nou marc laboral, incentivar la formació, millorar els espais de treball i fomentar la participació.
També, promou hàbits saludables i vetlla per la salut emocional.
La seva plantilla està formada per un 71% de dones i un 29% d'homes, i el 81% dels càrrecs directius són dones.
Les persones que hi treballen disposen de 65 hores dins del calendari laboral per a formació.
Anualment, es fa una enquesta anònima per conèixer el nivell de satisfacció en aspectes de l'àmbit laboral, el medi ambient i el social.
Finalment, va crear la Xarxa d'Empreses Sòcies per establir aliances i fomentar el compromís social entre el sector empresarial.
Ferrer és una empresa farmacèutica amb diversos centres de treball a la província de Barcelona i un centre logístic a la província de Girona.
Un cop analitzada la seva memòria de sostenibilitat 2018, que segueix els criteris fixats pel Global Reporting Initiative (GRI), s'incorpora al Mapa d'experiències destacades en responsabilitat social.
En relació amb el bon govern de l'organització, cal assenyalar que té un codi ètic com a sistema de prevenció de delictes, un comitè de prevenció de riscos penals i un canal de consultes i denúncies.
Pel que fa a la seva relació amb tercers, aquest codi ètic s'ha afegit a les contractacions.
A més, disposa d'una política per a la prevenció de blanqueig de capitals.
En l'àmbit ambiental, inclou criteris d'aquest tipus en els contractes amb proveïdors i col·laboradors, especialment en les compres indirectes.
Ha creat un projecte pilot d'ecodisseny d'envasos i ha reduït la petjada de carboni fins al 46%.
Entre les seves prioritats hi ha la de treballar amb proveïdors locals o de proximitat.
Finalment, en l'àmbit laboral disposa d'un pla d'igualtat des del 2010 i pròximament es planteja desenvolupar una política de diversitat.
Durant el 2018 va incrementar les hores formatives i la mitjana d'hora per plantilla va ser de 25,82.
A més, té un campus formatiu mitjançant una plataforma accessible en què es dissenyen accions formatives a mida per al personal.
Per concloure, ha incorporat dues mesures de flexibilitat laboral.
La primera és l'Smart Work, que dona la possibilitat de treballar fora del centre de treball un dia a la setmana, i la segona és l'Smart Work Plus, que concedeix als pares i les mares de menors de tres anys treballar fora del centre de treball fins a un màxim del 50% de la jornada laboral.
SUPSA Supermercat Pujol és una cadena de supermercats de la comarca de Lleida.
Actualment, té establiments a les províncies de Barcelona, Lleida i Tarragona amb més de 1.300 persones treballadores.
S'incorpora al Mapa d'experiències destacades en responsabilitat social un cop analitzats el seu web de Compromís Plusfresc i altres recursos relacionats amb aquesta matèria.
A més, està alineat amb els Objectius de Desenvolupament Sostenible i l'Agenda 2030.
Conscient del seu compromís responsable va participar el passat 30 de gener a la ciutat de Lleida a la tercera sessió territorial sobre l'Agenda 2030 en l'àmbit local, organitzada per la Comissió de Responsabilitat Social del Consell de Relacions Laborals, on va traslladar-ne l'experiència.
Conscient de l'impacte de la seva organització en el medi ambient, destaquen les accions que fa per reduir la generació de residus i el consum d'energia i aigua.
En aquest sentit fa servir caixes reutilitzables, ha eliminat les bosses de plàstic i capses de cartó, els coberts de plàstics per altres de biodegradables i facilita als clients un punt de recollida d'oli de cuina emprat, piles i bombetes de baix consum.
En l'àmbit social, fa donacions diàries al Banc d'aliments i altres entitats dels productes que no es poden vendre però que són aptes per al consum.
A més, destina un percentatge setmanal de les seves vendes a un projecte social, "Campanyes 0,7%".
Participa en diverses iniciatives de recollida d'aliments, entre d'altres.
Compromesa amb l'àmbit local i territorial, forma part de diferents iniciatives culturals, festes populars i associacions esportives.
En relació amb l'àmbit laboral, ha posat en marxa un projecte d'empresa saludable amb la finalitat de millorar la seguretat i el benestar de la plantilla.
Aquest projecte es basa en tres eixos: la millora de l'entorn físic, ja que el fa més còmode; la promoció d'hàbits saludables, i la cura de la salut emocional, atès que equilibra la càrrega de treball i el clima laboral i contribueix a la conciliació familiar.
Amb motiu de la pandèmia produïda per la COVID-19, va habilitar per a la plantilla un número de telèfon de suport per tractar temes emocionals i de salut.
També destaquem tres organitzacions que consoliden el seu compromís:
L'Institut Català d'Oncologia (ICO) és una empresa pública adscrita al Servei Català de la Salut que s'encarrega de manera monogràfica del càncer a Catalunya.
La seva plantilla està formada per 1.229 persones i el 78,46% són dones.
Anualment, elabora una memòria d'activitats i en la de 2019 renova el seu compromís amb la responsabilitat social d'acord amb la guia de Global Reporting Initiative (GRI).
A més, subscriu els principis del Pacte Mundial de l'ONU.
En l'àmbit laboral, destaca la creació i la presentació d'un nou pla de responsabilitat social corporativa a fi d'integrar l'Agenda 2030 i els ODS en l'Estratègia de responsabilitat social corporativa.
Aquest pla se centra en la gestió ètica i el bon govern, el compromís amb les persones usuàries, l'orientació a l'equip, el compromís amb el medi ambient, la relació amb els proveïdors i la seva contribució a la societat.
En l'àmbit social, ha començat a gestionar una app destinada a les pacients amb càncer de mama que facilita el suport i l'ajuda entre pacients amb la mateixa malaltia.
Aquesta aplicació té diferents categories per xatejar i compartir experiències segons els interessos i les inquietuds.
Fluidra Services, SAU, és una empresa multinacional dedicada de manera global al sector de les piscines i el benestar ( wellness ) que té la seva seu social a Sabadell.
Anualment, elabora memòries i renova el seu compromís amb la responsabilitat social mitjançant el seu Informe integrat de 2019, basat en els paràmetres de la Guia de Global Reporting Initiative (GRI).
Està adherida al Pacte Mundial de les Nacions Unides i el seu codi ètic es fonamenta en els deu principis declarats per aquesta organització.
A més, trasllada que està alineada amb els Objectius de Desenvolupament Sostenible (ODS).
En l'àmbit laboral, ha incorporat una nova política de salut, seguretat i medi ambient.
A més, ha creat un pla de comunicació corporatiu per difondre-la.
També, promociona programes voluntaris per mantenir i millorar la salut de la plantilla.
Informa que el seu pla d'igualtat està en procés de revisió per determinar noves necessitats i objectius.
Finalment, trasllada que els comitès d'empresa i els delegats de les persones treballadores participen i disposen de canals de comunicació directes amb els representants empresarials.
La Farga Group, Corporació Metal·lúrgica Catalana, SL és una empresa familiar metal·lúrgica situada a la comarca d'Osona que fabrica i comercialitza semielaborats de coure i els seus aliatges.
Des del 2007 publica un informe de sostenibilitat i actualitza el seu compromís amb la responsabilitat social per mitjà de l'Informe de sostenibilitat 2018, d'acord amb la Guia de Global Reporting Initiative (GRI).
A més, contribueix als ODS de l'Agenda 2030 i és signant dels principis del Pacte Mundial de l'ONU.
En l'àmbit laboral informa que el 91% de la seva plantilla és de la comarca d'Osona.
Ha dimensionat els torns de treball per ser més competitiu i destaca que amb la plantilla s'han arribat acords en diversos temes, com ara la fusió de la companyia, l'eliminació de torns de treball i els acords de reestructuració salarial.
Disposa d'una política d'igualtat retributiva entre dones i homes.
També, disposa d'un pla formatiu de 150 hores sobre operacions i processos bàsics de la indústria metal·lúrgica per a persones en situació d'atur.